ກອງປະຊຸມຄັ້ງທີ 13 ຄະນະບໍລິຫານງານສູນກາງພັກກອມມູນິດຫວຽດນາມ ຊຸດທີ 11 ປະສົບຜົນສຳເລັດຢ່າງດີງາມ
ກອງປະຊຸມຄັ້ງທີ 13 ຄະນະບໍລິຫານງານສູນກາງພັກ
ກອມມູນິດຫວຽດນາມ ຊຸດທີ 11 ໄດ້ອັດລົງ
(ພາບ: TTXVN)
ພາຍຫຼັງເຮັດວຽກມາເປັນເວລາ 8 ວັນ (ແຕ່ວັນທີ 14 – 21/12), ຕອນບ່າຍວັນທີ 21/12, ກອງປະຊຸມຄັ້ງທີ 13 ຄະນະບໍລິຫານງານສູນກາງພັກກອມມູນິດຫວຽດນາມ ຊຸດທີ 11 ໄດ້ອັດລົງຢູ່ຮ່າໂນ້ຍ. ກອງປະຊຸມໄດ້ເປັນເອກະພາບຮັບຮອງເອົາບັນດາເອກະສານຍື່ນສະເໜີຕໍ່ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ. ເນື້ອໃນບັນດາເອກະສານໄດ້ຕີລາຄາຢ່າງກົງໄປກົງມາ, ຖືກກັບໝາກຜົນການປະຕິບັດມະຕິກອງປະຊຸມໃຫຍ່ຄັ້ງ 11 ຂອງພັກ; ຊີ້ແຈ້ງບັນດາຜົນງານທີ່ບັນລຸໄດ້, ບັນດາຂໍ້ຈຳກັດ, ຂໍ້ຂາດຕົກບົກຜ່ອງ ແລະ ສາຍເຫດ, ບົດຮຽນ. ກ່ຽວກັບວຽກງານສຳຫຼວດກວດກາການຊີ້ນຳ, ນຳພາຂອງຄະນະບໍລິຫານງານສູງກາງພັກຊຸດທີ 11, ກອງປະຊຸມຖືວ່າ, ໃນອາຍຸການຜ່ານມາ, ຄະນະບໍລິຫານງານສູນກາງພັກ, ກົມການເມືອງ, ຄະນະເລຂາສູນກາງ ຍາມໃດກໍ່ປະຕິບັດຕາມທັດສະນະ, ແນວທາງ, ຫັນບັນດາເນື້ອໃນສຳຄັນໃນໂຄງການການເມືອງ, ຍຸດທະສາດ, ມະຕິກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 11 ຂອງພັກ, ເປັນລະອຽດປັບປຸງເພີ່ມເຕີມຢ່າງທັນການ ເໝາະສົມກັບພຶດຕິກຳຕົວຈິງ, ແກ້ໄຂຫຼາຍບັນຫາສຳຄັນກ່ຽວກັບດ້ານເສດຖະກິດສັງຄົມ, ການປ້ອງກັນຊາດ, ປ້ອງກັນຄວາມສະຫງົບ, ການຕ່າງປະເທດ. ທີ່ກອງປະຊຸມ, ຄະນະບໍລິຫານງານສູນກາງພັກ ໄດ້ຮັບຮອງເອົາການສະເໜີບັນຊີລາຍຊື່ບັນດາກຳມະການສູນກາງພັກຊຸດທີ 11, ປ່ອນບັດລົງຄະແນນສຽງສະເໜີບຸກຄະລາກອນທີ່ບັນລຸມາດຖານ, ເງື່ອນໄຂໃນເກນອາຍຸ ເພື່ອເຂົ້າຮ່ວມກົມການເມືອງ, ຄະນະເລຂາສູນກາງພັກຊຸດທີ 12…
ແຈ້ງການຂອງກອງປະຊຸມສູນກາງຄັ້ງທີ 13 ໄດ້ປະກາດພາຍຫຼັງອັດກອງປະຊຸມໃຫ້ຮູ້ວ່າ, ໃນການດຳເນີນກອງປະຊຸມເປັນເວລາ 8 ວັນ, ຄະນະບໍລິຫານງານສູນກາງພັກຊຸດທີ 11 ໄດ້ຮັບເອົາຄຳເຫັນປະກອບຂອງກອງປະຊຸມອົງຄະນະພັກທຸກຂັ້ນ, ຂອງສະມາຊິກສະພາແຫ່ງຊາດ, ແນວໂຮມປະເທດຊາດ, ບັນດາອົງການຈັດຕັ້ງປະຊາຊົນ, ພະນັກງານ… ໃສ່ບັນດາຮ່າງເອກະສານຍື່ນສະເໜີຕໍ່ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ. ຕາມແຈ້ງການຄະນະບໍລິຫານງານສູນກາງພັກ ມອບໝາຍໃຫ້ກົມການເມືອງຊີ້ນຳບັນດາອະນຸກຳມະການສືບຕໍ່ປະຕິບັດສຳເລັດບັນດາວຽກງານທີ່ຍັງເຫຼືອ ເພື່ອຮັບປະກັນໃຫ້ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ ປະສົບຜົນສຳເລັດຢ່າງດີງາມ.
ເນື່ອງໃນໂອກາດນີ້, ໜັງສືພິມເຍີນເຢີນ (ສຽງຂອງສູນກາງພັກກອມມູນິດຫວຽດນາມ), ກວານໂດ້ຍເຍີນເຢີນ (ສຽງຂອງກອງທັບປະຊາຊົນຫວຽດນາມ) ໄດ້ລົງພິມບົດນຳດ້ວຍຫົວຂໍ້ວ່າ “ບາດກ້າວກະກຽມສຳຄັນເພື່ອກ້າວໄປເຖິງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ ແລະ ຄວາມໄວ້ເນື້ອເຊື່ອໃຈ” ແລະ “ກຳລັງໜູນໃໝ່ມຸ່ງໄປເຖິງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ”. ບົດນຳໃນໜັງສືພິມ ເຍີນເຢີນ ຢືນຢັນວ່າ ກອງປະຊຸມຄັ້ງທີ 13 ຄະນະບໍລິຫານງານສູນກາງພັກ ໄດ້ສຳເລັດຢ່າງດີງາມ, ມີຄວາມໝາຍພິເສດເພື່ອກະກຽມໃຫ້ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ. ບົດນຳທີ່ພາດຫົວຂໍ້ “ກຳລັງໜູນໃໝ່ມຸ່ງໄປເຖິງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກ” ທີ່ລົງພິມໃນໜັງສືພິມກອງທັບປະຊາຊົນ ຊີ້ແຈ້ງການຊາບຊຶມກຳແໜ້ນເນື້ອໃນ, ຄວາມເປັນເຈົ້າການຜັນຂະຫຍາຍປະຕິບັດມະຕິຂອງກອງປະຊຸມຢ່າງມີໄຊ, ທັງເປັນຄວາມຮຽກຮ້ອງ, ທັງເປັນໜ້າທີ່ການເມືອງຂອງແຕ່ລະອົງການຈັດຕັ້ງພັກ ແລະ ພະນັກງານ, ສະມາຊິກພັກແຕ່ລະຄົນພ້ອມກັບທົ່ວປວງຊົນ.
(ແຫຼ່ງຄັດຈາກ VOV)